text: Вторник, 18 Май 2010г. 05:56ч.
  Проф. д-р Анна-Мария Борисова ще участва в министерска кръгла маса в Париж на 19 май.
  Проявата ще се проведе под формата на панелна дискусия на тема: "Подготовка на здравните системи за бъдещето: Интегриране на хроничните заболявания и управлението на здравето на населението в националните реформи".
  За участие в нея са поканени и здравните министри на Белгия, Испания, Германия, Италия и Унгария.
  Предвижда се в рамките на своето посещение министър Борисова да се срещне с министъра на здравеопазването и спорта на Френската република г-жа Розлин Башло-Наркен и с изявени френски лекари от български произход.
  Кръглата маса е част от конференция на високо ниво за ръководители в областта на здравеопазването от Общността (19 - 21 май 2010г.).
  Форумът е под патронажа на Европейската комисия и Министерство на здравеопазването и спорта на Франция. На Конференцията ще бъдат обсъдени три основни теми - управлението на хроничните заболявания, електронното здравеопазване и устойчивото развитие.